HR Službeni list Europske unije 176

42010X0612(03)



SLUŽBENI LIST EUROPSKE UNIJE

Samo izvorni tekstovi UN/ECE-a imaju pravni učinak prema međunarodnom javnom pravu. Status i dan stupanja na snagu ovog Pravilnika treba provjeriti u zadnjem izdanju UN/ECE dokumenta TRANS/WP.29/343, koji je dostupan na: http://www.unece.org/trans/main/wp29/wp29wgs/wp29gen/wp29fdocstts.html

Pravilnik br. 38 Gospodarske komisije Ujedinjenih naroda za Europu (UN/ECE) – Jedinstvene odredbe o homologaciji stražnjih svjetala za maglu za motorna vozila i njihove prikolice

Uključuje sav važeći tekst do:

Dopune 14. izvorne verzije Pravilnika – datum stupanja na snagu: 15. listopada 2008.

Ispravka 1. Dopune 12. – datum stupanja na snagu: 10. ožujka 2009.

SADRŽAJ

PRAVILNIK

0. Područje primjene

1. Definicije

2. Zahtjev za homologaciju

3. Označivanje

4. Homologacija

5. Opći zahtjevi

6. Jakost emitirane svjetlosti

7. Postupak ispitivanja

8. Ispitivanje otpornosti na toplinu

9. Boja emitirane svjetlosti

10. Sukladnost proizvodnje

11. Kazne za nesukladnost proizvodnje

12. Konačna obustava proizvodnje

13. Nazivi i adrese tehničkih služba odgovornih za provedbu homologacijskih ispitivanja i nadležnih administrativnih tijela

PRILOZI

Prilog 1. — Izjava koja se odnosi na izdavanje ili proširenje ili odbijanje ili povlačenje homologacije ili na konačnu obustavu proizvodnje tipa stražnjeg svjetla za maglu za motorna vozila i njihove prikolice u skladu s Pravilnikom br. 38

Prilog 2. — Postavljanje homologacijskih oznaka

Prilog 3. — Fotometrijska mjerenja

Prilog 4. — Najmanji zahtjevi za postupke provjere sukladnosti proizvodnje

Prilog 5. — Najmanji zahtjevi za uzorkovanje od strane osobe koja provodi nadzor

0. PODRUČJE PRIMJENE

Ovaj se Pravilnik primjenjuje na stražnja svjetla za maglu vozila kategorija L3, L4, L5, L7, M, N, O i T (1).

1. DEFINICIJE

Za potrebe ovog Pravilnika:

1.1. „stražnje svjetlo za maglu” znači svjetlo koje se koristi u svrhu bolje vidljivosti vozila sa stražnje strane, a koje odašilje crveno svjetlo jačeg intenziteta od stražnjih pozicijskih (bočnih) svjetala;

1.2. na ovaj se Pravilnik primjenjuju definicije navedene u Pravilniku br. 48 te nizu njegovih izmjena, koje su na snazi u trenutku podnošenja zahtjeva za homologaciju tipa;

1.3. „stražnja svjetla za maglu različitih tipova” znači svjetla koja se razlikuju u sljedećim bitnim značajkama: (a) trgovački naziv ili oznaka; (b) značajke optičkog sustava (razina jakosti, kutovi raspodjele svjetlosti, kategorija žarulje s žarnom niti, modul izvora svjetlosti itd.); (c) promjenjiva regulacija jakosti svjetlosti, ako postoji. Promjena boje žarulje sa žarnom niti ili boje bilo kojeg filtra ne predstavlja promjenu tipa.

1.4. Upućivanja na standardnu (étalon) žarulju (standardne (étalon) žarulje) sa žarnom niti u ovom Pravilniku i na Pravilnik br. 37 odnose se na Pravilnik br 37. i njegov niz izmjena koji je na snazi u vrijeme podnošenja zahtjeva za homologaciju tipa.

2. ZAHTJEV ZA HOMOLOGACIJU

2.1. Zahtjev za homologaciju podnosi nositelj trgovačkog naziva ili oznake ili njegov propisno ovlašteni predstavnik. U njemu se navodi proizvodi li uređaj stalnu jakost svjetlosti ili proizvodi promjenjivu jakost svjetlosti.

Prema izboru podnositelja zahtjeva, u njemu se navodi može li se uređaj ugraditi na vozilo pod različitim kutovima referentne osi u odnosu na referentne ravnine vozila i na tlo ili rotirati oko svoje referentne osi; ove različite uvjete ugradbe treba naznačiti u obrascu s izjavom.

2.2. Za svaki tip stražnjih svjetala za maglu uz zahtjev treba priložiti sljedeće:

2.2.1. dovoljno detaljne tehničke nacrte (u tri primjerka) koji omogućavaju identifikaciju tipa stražnjeg svjetla za maglu i geometrijski prikazuju mjesto postavljanja stražnjeg svjetla za maglu na vozilo; os promatranja koju se uzima kao referentnu os u navedenim ispitivanjima (vodoravni kut H = 0°; uspravni kut V = 0°; i točku koju se uzima kao referentno središte u navedenim ispitivanjima;

2.2.2. kratak tehnički opis koji posebno navodi, uz iznimku svjetala s nezamjenjivim izvorima svjetlosti: (a) kategoriju ili kategorije propisane (propisanih) žarulje (žarulja) sa žarnom niti; navedena kategorija žarulja sa žarnom niti mora biti jedna od kategorija navedenih u Pravilniku br. 37 i njegovom nizu izmjena na snazi u trenutku podnošenja zahtjeva za homologaciju tipa; i/ili (b) posebni identifikacijski kod modula izvora svjetlosti; (c) za stražnje svjetlo za maglu kategorije F2, sažet opis proizvoljne regulacije jakosti svjetlosti;

2.2.3. dva uzorka; ako stražnje svjetlo za maglu nije moguće ugraditi s obje strane motornog vozila, dva dostavljena uzorka mogu biti identična te prikladna za ugradbu samo na desnu stranu ili samo na lijevu stranu motornog vozila. Za stražnje svjetlo za maglu kategorije F2 zahtjevu također treba priložiti proizvoljne regulacije jakosti svjetlosti ili generatora koji proizvodi isti signal (signale).

3. OZNAČIVANJE

Uzorci tipa stražnjih svjetala za maglu dostavljeni uz zahtjev za homologaciju trebaju:

3.1. sadržavati trgovački naziv ili oznaku podnositelja zahtjeva; ova oznaka treba biti jasno čitljiva i neizbrisiva;

3.2. osim stražnjih svjetala za maglu s nezamjenjivim izvorima svjetlosti, sadržavati jasno čitljivu i neizbrisivu oznaku koja navodi: — kategoriju ili kategorije propisane žarulje sa žarnom niti; i/ili — poseban identifikacijski kod modula izvora svjetlosti;

3.3. imati dovoljno prostora za homologacijsku oznaku te za dodatne oznake propisane stavkom 4.3. u nastavku; ovaj prostor treba biti predviđen nacrtom iz prethodno navedenog stavka 2.2.1.;

3.4. u slučaju svjetala za maglu s elektroničkom kontrolom izvora svjetlosti ili proizvoljnom regulacijom jakosti svjetlosti i/ili nezamjenjivim izvorima svjetlosti i/ili modulom (modulima) izvora svjetlosti, sadržavati oznaku nazivnog napona ili raspona napona i nazivne najveće potrošnje u vatima;

3.5. u slučaju svjetala s modulom (modulima) izvora svjetlosti, modul (moduli) izvora svjetlosti sadržava: 3.5.1. trgovački naziv ili oznaku podnositelja zahtjeva; ova oznaka mora biti jasno čitljiva i neizbrisiva; 3.5.2. posebni identifikacijski kod modula; ova oznaka mora biti jasno čitljiva i neizbrisiva. Ovaj posebni identifikacijski kod obuhvaća početna slova „MD” od „MODUL” nakon kojih slijedi homologacijska oznaka bez kruga kako je propisano u stavku 4.3.1.1., a ako se koristi više nejednakih modula izvora svjetlosti, slijede dodatni simboli ili znakovi; ovaj posebni identifikacijski kod prikazan je na crtežu u stavku 2.2.1. Homologacijska oznaka ne mora biti ista kao oznaka na svjetlu u kojem se modul koristi, ali obje oznake moraju biti od istog podnositelja zahtjeva; 3.5.3. oznaku nazivnog napona ili raspona napona i nazivne najveće potrošnje u vatima.

3.6. Elektronička kontrola izvora svjetlosti ili proizvoljna regulacija jakosti svjetlosti koji su sastavni dio svjetla, ali nisu dio tijela svjetla sadrže naziv proizvođača i njegov identifikacijski broj.

4. HOMOLOGACIJA

4.1. U slučaju da oba uzorka tipa stražnjeg svjetla za maglu ispunjavaju zahtjeve propisane ovim Pravilnikom, izdaje se homologacija.

4.2. Svakom se homologiranom tipu stražnjih svjetala za maglu dodjeljuje homologacijski broj; navedeni homologacijski broj nije moguće naknadno dodijeliti drugom tipu stražnjeg svjetla za maglu navedenom u ovom Pravilniku. Prve dvije znamenke homologacijskog broja označuju najnoviji niz izmjena obuhvaćenih Pravilnikom u trenutku izdavanja homologacije. Obavijest o homologaciji ili odbijanju homologacije tipa stražnjih svjetala za maglu dostavlja se strankama Sporazuma koje primjenjuju ovaj Pravilnik putem obrasca koji je u skladu s uzorkom u Prilogu 1. ovom Pravilniku i priloženog nacrta, kojeg dostavlja podnositelj zahtjeva za homologaciju, u formatu koji ne prelazi dimenzije A4 formata (210 × 297 mm) i, ako je moguće, u mjerilu 1:1.

4.3. Svako stražnje svjetlo za maglu koje je sukladno homologiranom tipu u skladu s ovim Pravilnikom, u prostoru iz gore navedenog stavka 3.3. sadrži, osim oznaka i pojedinosti iz gore navedenih stavaka 3.1. i 3.2., sljedeće oznake:

4.3.1. međunarodnu homologacijsku oznaku koja se sastoji od: 4.3.1.1. slova „E” u krugu iza kojeg slijedi razlikovni broj države koja je izdala homologaciju (2); 4.3.1.2. homologacijskog broja,

4.3.2. dodatnog simbola „F” nakon kojeg slijedi broj „1” kada uređaj proizvodi stalnu jakost svjetlosti i broj „2” kada uređaj proizvodi promjenjivu jakost svjetlosti.

4.3.3. Prve dvije znamenke homologacijskog broja koje označavaju posljednji niz izmjena ovog Pravilnika mogu biti navedene blizu dodatne oznake „F”.

4.4. Oznake navedene u stavcima 4.3.1. i 4.3.2. moraju biti neizbrisive i jasno čitljive, čak i kada je stražnje svjetlo za maglu ugrađeno na vozilo.

4.5. Neovisna svjetla

Ako različiti tipovi svjetala koji ispunjavaju zahtjeve nekoliko pravilnika upotrebljavaju istu vanjsku leću koja ima istu ili različitu boju, može se pričvrstiti jedinstvena međunarodna homologacijska oznaka koja se sastoji od slova „E” u krugu iza kojeg slijede razlikovni broj države koja je izdala homologaciju i homologacijski broj. Navedenu homologacijsku oznaku potrebno je istaknuti bilo gdje na svjetlu pod uvjetom da:

4.5.1. ostane vidljiva nakon ugradbe svjetala.

4.5.2. Mora se naznačiti identifikacijski simbol za svako svjetlo koje ispunjava odredbe Pravilnika u skladu s kojim je izdana homologacija, zajedno s odgovarajućim nizom izmjena koje obuhvaćaju najnovije značajne tehničke izmjene Pravilnika u trenutku izdavanja homologacije, a prema potrebi se naznačuje propisana strelica.

4.5.3. Veličina sastavnih dijelova jedinstvene homologacijske oznake ne smije biti manja od najmanje veličine zahtijevane za najmanju pojedinačnu oznaku, u skladu s odredbama Pravilnika prema kojem je izdana homologacija.

4.5.4. Glavno tijelo svjetla uključuje prostor opisan u stavku 3.3. gore i sadržava homologacijsku oznaku stvarne funkcije (stvarnih funkcija).

4.5.5. Primjer E u Prilogu 2. ovom Pravilniku navodi primjere homologacijske oznake s gore spomenutim dodatnim simbolima.

4.6. Ako su dva ili više svjetala dio iste jedinice udruženih, spojenih ili uzajamno povezanih svjetala, homologacija se izdaje samo ako svako od tih svjetala ispunjava zahtjeve ovog Pravilnika ili drugog pravilnika. Svjetla koja ne ispunjavaju odredbe ni jednog od pravilnika ne mogu biti dio takve jedinice udruženih, spojenih ili uzajamno povezanih svjetala.

4.6.1. Ako udružena, spojena ili uzajamno povezana svjetla ispunjavaju odredbe nekoliko pravilnika, može se primijeniti jedinstvena međunarodna homologacijska oznaka koja se sastoji od slova „E” u krugu iza kojeg slijedi razlikovni broj države koja je dodijelila homologaciju i homologacijski broj te, ako je potrebno, propisana strelica. Navedenu homologacijsku oznaku potrebno je istaknuti bilo gdje na udruženim, spojenim ili uzajamno povezanim svjetlima pod uvjetom da: 4.6.1.1. oznaka je vidljiva nakon postavljanja; 4.6.1.2. ni jedan dio udruženih, spojenih ili uzajamno povezanih svjetala koji prenosi svjetlost ne može se ukloniti bez da se istodobno ne ukloni i homologacijska oznaka.

4.6.2. Mora se naznačiti identifikacijski simbol za svako svjetlo koje ispunjava odredbe Pravilnika u skladu s kojim je izdana homologacija, zajedno s odgovarajućim nizom izmjena koje obuhvaćaju najnovije značajne tehničke izmjene Pravilnika u trenutku izdavanja homologacije: 4.6.2.1. bilo na odgovarajućoj površini koja emitira svjetlost; 4.6.2.2. ili udruženo tako da svako svjetlo od udruženih, spojenih ili uzajamno povezanih svjetala može biti jasno identificirano (vidjeti tri moguća primjera u Prilogu 2.).

4.6.3. Veličina sastavnih dijelova jedinstvene homologacijske oznake ne smije biti manja od najmanje veličine za najmanju pojedinu oznaku, u skladu s odredbama Pravilnika prema kojem je izdana homologacija.

4.6.4. Homologacijski broj dodjeljuje se svakom homologiranom tipu. Isti homologacijski broj ista ugovorna stranka ne može dodijeliti drugom tipu udruženih, spojenih ili uzajamno povezanih svjetala, obuhvaćenih odredbama ovog Pravilnika

4.7. U Prilogu 2. navedeni su primjeri postavljanja homologacijskih oznaka na pojedinačnom svjetlu (slika 1.) te na udruženim, spojenim ili uzajamno povezanim svjetlima (slika 2.) sa svim gore navedenim dodatnim simbolima.

5. OPĆI ZAHTJEVI

5.1. Svaki uzorak treba ispunjavati zahtjeve iz stavaka koji slijede.

5.2. Stražnja svjetla za maglu moraju biti oblikovana i konstruirana tako da pri uobičajenoj uporabi, bez obzira na vibracije kojima mogu biti izložena, funkcioniraju zadovoljavajuće te zadrže značajke propisane ovim Pravilnikom.

5.3. U slučaju modula izvora svjetlosti provjerava se:

5.3.1. oblikovanje jednog modula (više modula) je takvo da: (a) svaki modul izvora svjetlosti ne može biti ugrađen ni u jedan drugi položaj osim onog koji je određen i ispravan i da se može ukloniti samo alatom; (b) ako postoji više od jednog modula izvora svjetlosti koji se koristi u kućištu uređaja, moduli izvora svjetlosti koji imaju različite značajke ne mogu se zamijeniti unutar istog kućišta svjetla.

5.3.2. Na modulu (modulima) izvora svjetlosti nije moguće izvoditi nedopuštene izmjene.

5.4. U slučaju kvara uređaja proizvoljne regulacije jakosti svjetlosti kojim se regulira promjenjiva jakost svjetlosti stražnjeg svjetla za maglu kategorije F2 koje emitira više od najviše vrijednosti kategorije F ili F1, zahtjevi za stalnu jakost svjetlosti kategorija F ili F1 ispunjavaju se automatski.

5.5. Kod zamjenjive žarulje (žarulja) sa žarnom niti:

5.5.1. mogu se upotrebljavati sve kategorije žarulja sa žarnom niti homologirane prema Pravilniku br. 37, uz uvjet da u Pravilniku br. 37 i njegovim izmjenama na snazi u vrijeme podnošenja zahtjeva za homologaciju tipa, ne postoji nikakvo ograničenje uporabe;

5.5.2. oblikovanje uređaja je takvo da se žarulja sa žarnom niti može postaviti isključivo u ispravan položaj;

5.5.3. nosač žarulje sa žarnom niti sukladan je značajkama navedenim u publikaciji IEC 60061. Primjenjuje se list s podacima o nosaču koji se odnosi na kategoriju upotrijebljene žarulje sa žarnom niti.

6. JAKOST EMITIRANE SVJETLOSTI

6.1. Jakost emitirane svjetlosti oba uzorka ne smije biti manja od navedenih najmanjih vrijednosti, niti veća od najvećih vrijednosti, a mora se mjeriti u odnosu na referentnu os, u smjerovima navedenima u nastavku (izraženo u stupnjevima kuta s referentnom osi).

6.2. Jakost duž osi H i V, između 10° na lijevo i 10° na desno, te između 5° gore i 5° dolje, ne smije biti manja od 150 cd.

6.3. Jakost emitirane svjetlosti u svim smjerovima u kojima se svjetlost može promatrati ne smije prelaziti 300 cd po svjetlu za uređaj sa stalnom jakosti svjetlosti (F ili F1) i 840 cd za uređaj s promjenjivom jakosti svjetlosti (F2).

6.4. U slučaju da pojedinačno svjetlo ima više od jednog izvora svjetlosti, navedeno svjetlo mora biti u skladu s najmanjom jačinom koja je propisana u slučaju da bilo koji od izvora svjetlosti ne funkcionira, a u slučaju kada svi izvori svjetlosti svijetle, ne smije se prijeći najveća jakost.

6.5. Proizvoljna regulacija promjenjive jakosti ne proizvodi signale koji uzrokuju svjetlosne jakosti:

6.5.1. izvan raspona određenog u stavcima 6.2. i 6.3. gore i

6.5.2. koje prelaze najveću vrijednost kategorije F ili F1 određenu u stavku 6.3.: (a) za sustave koji ovise samo o dnevnim i noćnim uvjetima: u noćnim uvjetima; (b) za druge sustave: u standardnim uvjetima (3).

6.6. Prividna površina u smjeru referentne osi ne smije prelaziti 140 cm2.

6.7. Prilog 3. navodi pojedinosti postupka mjerenja koji se koristi u slučaju dvojbe.

7. POSTUPCI ISPITIVANJA

7.1. Sva mjerenja, fotometrijska i kolorimetrijska provode se:

7.1.1. u slučaju svjetala sa zamjenjivim izvorom svjetlosti, ako nisu ona koja pružaju elektroničku kontrolu izvora svjetlosti ili proizvoljnu regulaciju jakosti svjetlosti, s bezbojnom ili obojenom standardnom žaruljom sa žarnom niti kategorije propisane za uređaj, s naponom potrebnim za stvaranje referentnog svjetlosnog toka koji se zahtijeva za tu kategoriju žarulje sa žarnom niti,

7.1.2. sva mjerenja na svjetlima s nezamjenjivim izvorima svjetlosti (žarulje sa žarnom niti i ostali) provode se pri naponu od 6,75 V, 13,5 V ili 28,0 V.

7.1.3. U slučaju sustava koji koristi elektroničku kontrolu izvora svjetlosti ili proizvoljnu regulaciju jakosti svjetlosti, koji sačinjava dio svjetla (4) na ulaznim priključcima svjetla primjenjuje se napon koji je naveo proizvođač ili ako nije navedeno 6,75 V, 13,5 V ili 28,0 V.

7.1.4. U slučaju sustava koji koristi elektroničku kontrolu izvora svjetlosti ili proizvoljnu regulaciju jakosti svjetlosti, koji ne čine sastavni dio svjetla, na ulaznim priključcima svjetla primjenjuje se napon koji je naveo proizvođač.

7.2. Laboratorij koji provodi ispitivanje može od proizvođača zatražiti uređaj za elektroničku kontrolu izvora svjetlosti ili proizvoljnu regulaciju jakosti svjetlosti potrebnu za opskrbu izvora svjetlosti i primjenjive funkcije.

7.3. Međutim, u slučaju stražnjeg svjetla za maglu kategorije F2 kojim upravlja proizvoljna regulacija jakosti svjetlosti kako bi se postigla promjenjiva jakost svjetlosti, fotometrijska se mjerenja provode u skladu s opisom podnositelja zahtjeva.

7.4. Napon koji se primjenjuje za svjetlo bilježi se u obrascu s izjavom iz Priloga 1. ovom Pravilniku.

7.5. Za svako svjetlo osim onih koja su opremljena žaruljama sa žarnom niti, jakosti svjetlosti izmjerene nakon jedne minute i nakon 30 minuta djelovanja moraju biti sukladne s najmanjim i najvećim zahtjevima. Raspodjela svjetlosne jakosti nakon jedne minute djelovanja može se izračunati iz raspodjele svjetlosne jakosti nakon 30 minuta djelovanja tako da se u svakoj ispitnoj točki primijeni omjer svjetlosnih jakosti izmjerenih pri visokom naponu nakon jedne minute i nakon 30 minuta djelovanja.

7.6. Određuju se ograničenja vidljive površine u smjeru referentne osi uređaja za svjetlosnu signalizaciju.

8. ISPITIVANJE OTPORNOSTI NA TOPLINU

8.1. Svjetlo mora biti podvrgnuto jednosatnom ispitivanju kontinuiranog rada nakon kojeg slijedi 20-minutno razdoblje zagrijavanja. Temperatura okoline treba biti 23 °C ± 5 °C. Žarulja koja se koristi prilikom ispitivanja treba biti odgovarajuće kategorije koja je propisana za svjetlo te imati napajanje strujom napona koji daje propisanu prosječnu snagu na odgovarajućem ispitnom naponu.

8.2. U slučajevima kada je propisana samo najveća snaga, ispitivanje treba provesti prilagodbom napona s ciljem postizanja snage koja odgovara vrijednosti 90 % određene snage. Gore navedeni propisani prosjek ili najveći napon u svim se slučajevima izabire između raspona napona od 6, 12 ili 24 V na kojem doseže najvišu vrijednost.

8.3. U slučaju izvora svjetlosti s elektroničkom kontrolom za postizanje promjenjive svjetlosne jakosti ispitivanje se provodi pod uvjetima danim pri najmanje 90 % većoj jakosti svjetlosti.

8.4. Nakon što se svjetlo stabilizira na temperaturi okoline ne smije biti primjetne distorzije, deformacije, pukotina ni promjene boje.

9. BOJA EMITIRANE SVJETLOSTI

Boja emitirane svjetlosti, kako je utvrđeno u Prilogu 3. stavku 3., a koja se mjeri pod uvjetima opisanim u gornjem stavku 7. je crvena.

Izvan tog polja ne smije biti zamjetna oštra promjena boje.

Ovi se zahtjevi također primjenjuju unutar raspona promjenjive jakosti svjetlosti koju proizvode stražnja svjetla za maglu kategorije F2.

Međutim, za svjetla s nezamjenjivim izvorima svjetlosti (žarulje sa žarnom niti i ostale) potrebno je provjeriti kolorimetrijske značajke uz pomoć izvora svjetlosti koji se nalaze u svjetlu, a u skladu s odgovarajućim podstavkom stavka 7.1. ovog Pravilnika.

10. SUKLADNOST PROIZVODNJE

Sukladnost proizvodnih postupaka treba biti u skladu s postupcima navedenima u Dodatku 2. Sporazumu (E/ECE/324-E/ECE/TRANS/505/Rev.2), u kojima se navode sljedeći zahtjevi:

10.1. svjetla za koje se sukladno ovom Pravilniku izda homologacija, moraju se proizvesti tako da su u sukladnosti s homologiranim tipom kako bi se ispunili zahtjevi navedeni u stavcima 6. i 9. gore;

10.2. najmanji zahtjevi za postupke provjere sukladnosti proizvodnje navedeni u Prilogu 4. ovom Pravilniku moraju biti ispunjeni;

10.3. najmanji zahtjevi za uzorkovanje od strane osobe koja provodi nadzor utvrđeni u Prilogu 5. ovom Pravilniku moraju biti ispunjeni;

10.4. tijelo koje je izdalo homologaciju tipa može u svakom trenutku provjeriti načine nadzora sukladnosti koji se primjenjuju u pojedinom proizvodnom pogonu. Uobičajena učestalost navedenih provjera je jedanput svake dvije godine.

11. KAZNE ZA NESUKLADNOST PROIZVODNJE

11.1. Homologacija izdana za tip stražnjeg svjetla za maglu može se povući u slučaju neispunjavanja dolje navedenih zahtjeva, ili u slučaju da stražnje svjetlo za maglu koje ima oznake iz stavaka 4.3.1. i 4.3.2. nije u sukladnosti s homologiranim tipom.

11.2. U slučaju da jedna od ugovornih stranaka Sporazuma, koja primjenjuje ovaj Pravilnik, povuče ranije izdanu homologaciju, dužna je o tome obavijestiti ostale ugovorne stranke koje primjenjuju ovaj Pravilnik, putem obrasca s izjavom u skladu s uzorkom u Prilogu 1. ovom Pravilniku.

12. KONAČNA OBUSTAVA PROIZVODNJE

U slučaju da nositelj homologacije prestane proizvoditi tip stražnjeg svjetla za maglu homologiranog prema ovom Pravilniku, dužan je o tome obavijestiti nadležno tijelo koje je izdalo homologaciju. Po primitku odgovarajuće izjave, nadležno tijelo o tome obavješćuje ostale ugovorne stranke Sporazuma koje primjenjuju ovaj Pravilnik, putem obrasca s izjavom u skladu s uzorkom u Prilogu 1. ovom Pravilniku.

13. NAZIVI I ADRESE TEHNIČKIH SLUŽBA ODGOVORIH ZA PROVEDBU HOMOLOGACIJSKIH ISPITIVANJA I NADLEŽNIH ADMINISTRATIVNIH TIJELA

Stranke Sporazuma iz 1958. godine koje primjenjuju ovaj Pravilnik dostavljaju tajništvu Ujedinjenih naroda nazive i adrese tehničkih službi odgovornih za provedbu homologacijskih ispitivanja i nadležnih administrativnih tijela koja izdaju homologacije i kojima se šalju obrasci izdani u drugim državama koji potvrđuju homologaciju ili proširenje, odbijanje ili povlačenje homologacije ili konačnu obustavu proizvodnje.

(1) Kako je utvrđeno u Prilogu 7. Konsolidiranoj rezoluciji o izradi vozila (R.E.3) (dokument TRANS/WP.29/78/Rev.1/Amend.2. kako je zadnje izmijenjen izmjenom 4.).

(2) 1 za Njemačku, 2 za Francusku, 3 za Italiju, 4 za Nizozemsku, 5 za Švedsku, 6 za Belgiju, 7 za Mađarsku, 8 za Češku, 9 za Španjolsku, 10 za Jugoslaviju, 11 za Ujedinjenu Kraljevinu, 12 za Austriju, 13 za Luksemburg, 14 za Švicarsku, 15 (prazno), 16 za Norvešku, 17 za Finsku, 18 za Dansku, 19 za Rumunjsku, 20 za Poljsku, 21 za Portugal, 22 za Rusku Federaciju, 23 za Grčku, 24 za Irsku, 25 za Hrvatsku, 26 za Sloveniju, 27 za Slovačku, 28 za Bjelarus, 29 za Estoniju, 30 (prazno), 31 za Bosnu i Hercegovinu, 32 za Latviju, 33 (prazno), 34 za Bugarsku, 35-36 (prazno), 37 za Tursku, 38-39 (prazno), 40 za bivšu jugoslavensku republiku Makedoniju, 41 (prazno), 42 za Europsku zajednicu (homologacije dodijelile njezine države članice primjenom svojih odgovarajućih ECE simbola), 43 za Japan, 44 (prazno), 45 za Australiju i 46 za Ukrajinu, 47 za Južnu Afriku i 48 za Novi Zeland, 49 za Cipar, 50 za Maltu, 51 za Republiku Koreju, 52 za Maleziju, 53 za Tajland, 54 i 55 (prazno) i 56 za Crnu Goru. Brojevi koji slijede dodjeljuju se drugim zemljama kronološkim redoslijedom kojim će te zemlje ratificirati ili pristupiti Sporazumu o donošenju jedinstvenih tehničkih propisa za vozila na kotačima, opremu i dijelove koji se mogu ugraditi i/ili koristiti na vozilima na kotačima i uvjetima o uzajamnom priznavanju homologacija izdanih na temelju tih propisa, a tako dodijeljene brojeve glavni tajnik Ujedinjenih naroda dostavlja ugovornim strankama Sporazuma.

(3) Dobra vidljivost (metrološki optički raspon MOR > 2 000 m definiran prema WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996.) i čista leća.

(4) Za potrebe ovog Pravilnika „biti dio svjetla” znači biti fizički uključen u strukturu svjetla ili biti izvana, odvojen ili ne, od strukture svjetla, ali isporučen od strane proizvođača svjetla kao dio sustava svjetla.

PRILOG 1. IZJAVA (najveći format: A4 (210 × 297 mm))

PRILOG 2. POSTAVLJANJE HOMOLOGACIJSKIH OZNAKA Slika 1. (Oznake za pojedinačna svjetla) PRIMJER A Slika 2. (Pojednostavljena oznaka za udružena, spojena ili uzajamno povezana svjetla) (Vodoravne i okomite crte shematski prikazuju oblik uređaja za svjetlosnu signalizaciju. One nisu dio homologacijske oznake.) PRIMJER B PRIMJER C PRIMJER D Napomena: navedena tri primjera homologacijskih oznaka primjeri B, C i D predstavljaju tri moguća načina označivanja uređaja za svjetlosnu signalizaciju, kod kojeg su dva svjetla ili više njih dijelovi iste cjeline udruženih, spojenih ili uzajamno povezanih svjetala. Ova homologacijska oznaka pokazuje da je uređaj homologiran u Nizozemskoj (E4), pod homologacijskim brojem 3333 te se sastoji od: stražnjeg pokazivača smjera koji proizvodi promjenjivu jakost svjetlosti (kategorije 2b), homologiranog u skladu s nizom izmjena 01 Pravilnika br. 6, stražnjeg crvenog pozicijskog svjetla koje proizvodi promjenjivu jakost svjetlosti (R2), homologiranog u skladu s nizom izmjena 02 Pravilnika br. 7, stražnjeg svjetla za maglu koje proizvodi promjenjivu jakost svjetlosti (F2), homologiranog u skladu s Pravilnikom br. 38 u njegovoj izvornoj verziji, svjetla za vožnju unatrag (AR) homologirana u skladu s Pravilnikom br. 23 u njegovoj izvornoj verziji, kočnog svjetla s promjenjivom jakosti osvjetljenja (S2) homologiranog u skladu s nizom izmjena 02 Pravilnika br. 7. PRIMJER E OZNAČIVANJE NEOVISNIH SVJETALA Slika 3. Moduli izvora svjetlosti

PRILOG 3. FOTOMETRIJSKA MJERENJA 1. Tijekom fotometrijskih mjerenja ometajuće refleksije izbjegavaju se prikladnom zaštitom. 2. U slučaju da su rezultati mjerenja dvojbeni, provode se mjerenja u skladu sa sljedećim zahtjevima: 2.1. udaljenost mjerenja je takva da vrijedi zakon obrnutih kvadrata udaljenosti; 2.2. mjerna oprema je takva da kut otvora prijamnika gledan iz referentnog središta svjetla ima vrijednost između 10’ i 1 stupnja; 2.3. zahtjev za jakost za određeni smjer promatranja smatra se ispunjenim ako je taj zahtjev ispunjen u smjeru koji ne odstupa više od jedne četvrtine stupnja od smjera promatranja. 3. U slučaju kada se uređaj može ugraditi u vozilo u više položaja ili u niz različitih položaja, fotometrijska mjerenja ponavljaju se za svaki položaj ili za krajnje položaje područja referentne osi koje je odredio proizvođač. 4. U slučaju da vizualni pregled svjetla otkriva značajne lokalne promjene u jakosti, provodi se pregled kojim se omogućuje da, izvan osi, niti jedna jakost izmjerena unutar romba definiranog krajnjim smjerovima mjerenja, nije ispod 75 cd (vidjeti dijagram u nastavku). 5. Fotometrijsko mjerenje svjetala s nekoliko izvora svjetlosti Provjeravaju se fotometrijske značajke: 5.1. nezamjenjivih izvora svjetlosti (žarulja sa žarnom niti i drugi): kod kojih se izvori svjetlosti nalaze unutar svjetla, u skladu sa stavkom 7.1. ovog Pravilnika; 5.2. zamjenjivih žarulja sa žarnom niti: koje imaju serijski proizvedene žarulje sa žarnom niti od 6,75 V, 13,5 V ili 28,0 V, vrijednosti proizvedene svjetlosne jakosti trebaju biti korigirane. Faktor korekcije je omjer između referentnog svjetlosnog toka i srednje vrijednosti svjetlosnog toka pri primijenjenom naponu (6,75 V, 13,5 V ili 28,0 V). Stvarni svjetlosni tokovi svake upotrijebljene žarulje sa žarnom niti ne smije odstupati za više od ± 5 % od srednje vrijednosti. Kao alternativa može se koristiti normirana (étalon) žarulja sa žarnom niti redoslijedom na svakom od pojedinačnih položaja, a koja ima vlastiti referentni tok, pri čemu se pojedinačni rezultati mjerenja na svakom položaju zbrajaju.

PRILOG 4. Najmanji zahtjevi za postupke provjere sukladnosti proizvodnje 1. OPĆENITO 1.1. S mehaničkog i geometrijskog stajališta zahtjevi sukladnosti smatraju se ispunjenima ako razlike ne prelaze neizbježna proizvodna odstupanja unutar zahtjeva ovog Pravilnika. 1.2. S obzirom na fotometrijske značajke, sukladnost serijski proizvedenih svjetala ne osporava se u slučaju ispitivanja fotometrijskih značajka nasumično odabranih svjetala u skladu sa stavkom 7. ovog Pravilnika, 1.2.1. ni jedna izmjerena vrijednost ne smije odstupati za više od 20 % od vrijednosti propisanih ovim Pravilnikom. 1.2.2. Ako u slučaju svjetla sa zamjenjivim izvorom svjetlosti, rezultati gore opisanog ispitivanja ne ispunjavaju zahtjeve, ispitivanje svjetala se ponavlja pomoću druge normirane (étalon) žarulje sa žarnom niti. 1.3. Kromatske koordinate moraju biti usklađene prilikom ispitivanja u skladu s uvjetima iz stavka 7. ovog Pravilnika. Ako uzorkovanje pokaže nesukladnost u odnosu na tip dotičnog ispitivanja, uzimaju se i ispituju daljnji uzorci. Proizvođač poduzima mjere za osiguranje sukladnosti dotične proizvodnje. 2. NAJMANJI ZAHTJEVI ZA PROVJERU SUKLADNOSTI KOJU PROVODI PROIZVOĐAČ Nositelj homologacijske oznake dužan je za svaki tip svjetla provesti barem sljedeća ispitivanja u odgovarajućim razmacima. Ispitivanja se provode u skladu s odredbama ovog Pravilnika. U slučaju da bilo koje uzorkovanje pokaže nesukladnost s obzirom na tip ispitivanja, uzimaju se i ispituju dodatni uzroci. Proizvođač je dužan poduzeti mjere kako bi osigurao sukladnost dotične proizvodnje. 2.1. Vrsta ispitivanja Ispitivanja sukladnosti iz ovog Pravilnika odnose se na fotometrijske i kolorimetrijske značajke. 2.2. Postupci koji se koriste pri ispitivanjima 2.2.1. Ispitivanja se uglavnom obavljaju u skladu s postupcima navedenima u ovom Pravilniku. 2.2.2. U svim ispitivanjima sukladnosti koje provodi proizvođač, mogu se koristiti istovjetni postupci uz odobrenje tijela nadležnog za provođenje homologacijskih ispitivanja. Proizvođač je odgovoran za dokazivanje istovjetnosti postupaka korištenih u njegovim ispitivanjima s postupcima iz ovog Pravilnika. 2.2.3. Primjenom stavaka 2.2.1. i 2.2.2. zahtijeva se redovito umjeravanje uređaja za ispitivanje i usporedba s mjerenjima koja je obavilo nadležno tijelo. 2.2.4. U svim slučajevima referentni su postupci oni koji su navedeni u ovom Pravilniku, posebno u svrhu administrativne provjere i uzorkovanja. 2.3. Priroda uzorkovanja Uzorci svjetala se nasumično odabiru iz istovrsne serije. Istovrsna serija je skup svjetala istoga tipa, utvrđen u skladu s proizvodnim postupcima proizvođača. Procjena se općenito odnosi na serijsku proizvodnju pojedinačnih tvornica. Međutim, proizvođač može objediniti rezultate istog tipa iz nekoliko tvornica, pod uvjetom da navedene tvornice rade prema istom sustavu kakvoće i upravljanja kakvoćom. 2.4. Mjerene i zabilježene fotometrijske značajke Uzeti uzorak svjetla podvrgava se fotometrijskom mjerenju najmanjih vrijednosti, po točkama navedenima u Prilogu 3. te zahtijevanih kromatskih koordinata. 2.5. Kriteriji koji određuju prihvatljivost Proizvođač je odgovoran za provedbu statističke analize rezultata ispitivanja, kao i za određivanje, u dogovoru s nadležnim tijelom, kriterija koji određuju prihvatljivosti njegovih proizvoda radi ispunjavanja zahtjeva utvrđenih za provjeru sukladnosti proizvoda iz stavka 10.1. ovog Pravilnika. Kriteriji koji određuju prihvatljivost trebaju biti takvi da, s pouzdanošću od 95 %, najmanja vjerojatnost prolaza provjere na licu mjesta u skladu s Prilogom 5. (prvo uzorkovanje) bude 0,95.